汪莘
赠祁门不老山高法师
鳌山万仞峙璇霄，上有高真道寂寥。
拔足壮能轩物表，洗心清不浑尘嚣。
洞天别有风光异，人世那知宇宙遥。
云覆醮坛闲悄悄，烟凝仙室静萧萧。
步虚韵稳吸晨礼，环佩声迟识晚朝。
饭啗青精颜色好，词歌白鹤利名消。
囊空阿堵缘辞宠，匣蓄干将为斩妖。
折角巾多裁氎布，隐居衣尽屏鲛绡。
神游汗漫趋蓬岛，禹步回旋指斗杓。
九转丹砂盈日月，三千功行继松乔。
密渠细石通泉窦，斜插疏篱护药苗。
瓮裹香醪斟琥珀，壁间修扇阁芭蕉。
蟠桃欲熟人争窃，野菜初生手自挑。
花卉得时舒锦绣，瓶汤娱客奏笙箫。
长松夭矫龙千尺，嫩竹琳琅玉万条。
凤翅乱峰森洞口，羊肠微径绕山腰。
床眠瘿木肱常曲，兀坐文藤足屡翘。
衮衮骞河倾俊辨，温温和璞琢孤标。
我惭未跃三春浪，君去行看八月潮。
好把阴功拯存没，西归宜早买吴舠。